AaB er vinder af KMD Cup 2019.

I en fyldt Ceres Arena kunne AaB fredag aften lade sig hylde som vinder af indendørsturneringen med en finalesejr over Brøndby I.F. på 4-2.

AaB's vinderhold bestod af Kasper Pedersen i mål, Philipp Ochs, Filip Lesniak, Lucas Andersen, Kasper Kusk, Wessam Abou Ali samt U/19-ligaspillerne Jonatan Flindt, Malthe Højholt og Gabriel Adriano Alves Christensen.

AaB kom allerede godt fra start ved at besejre Vejle Boldklub med 6-2 i første kamp.

Allerede inden for de to første minutter havde Kasper Kusk og Lucas Andersen bragt AaB foran 2-0, og inden opgøret var halvvejs havde Gabriel Adriano Alves Christensen og Wessam Abou Ali fordoblet den føring til 4-0.

Her efter fik Vejle Boldklub reduceret to gange, inden Philipp Ochs og Wessam Abou Ali kronede AaB's velspillende præstation med scoringerne til 5-2 og 6-2.

Anden duel udspillede sig mod Brøndby I.F. og selvom AaB nærmede sig et comeback, tabte Hele Nordjyllands Hold med 6-5.

Brøndby I.F. kom foran både 1-0 og 2-0 inden de første 35 sekunder, og efter 2 minutter og 30 sekunder var de gulblusede også foran 3-0. Malthe Højholt reducerede dog til 1-3, inden Brøndby I.F. igen fik nettet bag Kasper Pedersen til at blafre.